Ego Willelmus, comes Joviniaci, notum fieri volo tam presentibus quam futuris, me, pro salute anime mee, parentumque meorum, dedisse ecclesie et fratribus Sancti-Mariani Altissiodori, LX solidos, singulis annis reddendos in paagio meo de Jovigniaco. Ex quibus assignavi XL solidos pro anniversario meo, post obitum meum annuatim faciendo; reliquos XX, pro sumptu unius lampadis ante corpus Domini. In octabis autem Beati-Remigii nos LX solidos predicte ecclesie simul reddi decerno, tam me vivente quam etiam postquam ex hac vita migravero; simul et hanc donationem ab eo qui terram meam tenebit inviolabiliter observari constituo. Et ut hanc elemosinam predicta ecclesia in futurum intemerate possideat, litteris expressam sigilli mei munimine confirmavi. Actum, anno incarnati Verbi Mº Cº LXXXº IXº.